壬戌閏重九客中寫夢
作者：董嗣杲
朝代：宋

paragraphs: 今日閏月九，重新做重陽。
東籬賸有花，金黄熨晚香。
大江東下處，其地爲柴桑。
靖節餘真祠，祠下荆棘荒。
想像義熙年，此老醉花傍。
寄情付傲睨，有句哀三良。
我思前月九，菊蕾初含芳。
萸氣却綻烈，登髙苦雨妨。
閏延花盛開，東曦蕩晴光。
遶徑行已匝，倦去憇竹床。
逺夢入無何，随雲還故鄉。
故鄉餘故園，境浄浩莫量。
仰睇南峯松，俯引北海觴。
小亭俯溪南，溪聲流宫商。
兩年身不到，此時夢欲狂。
夢歸轉無益，夢覺生悲傷。
浮生能幾度，客久空回腸。
醒來日已午，尋醉歌滄浪。
江鮮可斫鱠，笑引杯行長。
夕暉不相知，眩眼投西岡。
歡情亦云暫，旅困空相望。
月出照庾樓，思歸轉徬徨。